
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Galanta 1T/69/2025 2325010955 23. 02. 2026 JUDr. Miroslav Studenčan ECLI:SK:OSGA:2026:2325010955.2
ROZSUDOK V MENE SLOVENSKEJ REPUBLIKY Okresný súd v Galante v konaní pred samosudcom JUDr. Miroslavom Studenčanom na hlavnom pojednávaní dňa 23.02.2026 v trestnej veci proti obžalovanej A. B. pre prečin§ 207 ods. 1 Tr. zák. takto rozhodol: Podľa § 285 písm. f/ Tr. por. s poukazom na § 86 ods. 1 písm. a/ Tr. zák. sa obžalovaná A. B., nar. XX.XX.XXXX v Šali, trvale bytom C. XXX oslobodzuje spod obžaloby Okresnej prokuratúry Galanta pre prečin zanedbania povinnej výživy podľa § 207 ods. 1 Tr. zák. na skutkovom základe, že ako matka syna D. B., trvale bytom u otca E. B., F. G. XXX/XX, H. na adrese trvalého bydliska I. XXX a všade tam, kde sa zdržiavala, ako i v mieste bydliska oprávneného, hoci jej v zmysle Zákona o rodine vyplýva povinnosť vyživovať svoje dieťa a na základe rozsudku Okresného súdu v Galante, sp.zn. 22P/169/2018, právoplatný dňa 12.06.2019 jej bola upravená suma výživného na syna 45,-eur mesačne vždy do 15-teho dňa toho ktorého mesiaca vopred k rukám otca, si túto vyživovaciu povinnosť neplnila riadne a včas od mesiaca apríl 2024 až doposiaľ (s výnimkou mesiaca júl kedy uhradila 90,- eur), avšak dňa 08.07.2025 prostredníctvom poštovej peňažnej poukážky uhradila sumu 760,- Eur, a od mesiaca júl až doposiaľ neuhradila žiadnu sumu, čím ostala dlžná na výživnom celkom vo výške 365,- Eur, pretože zanikla trestnosť činu. odôvodnenie: Súd na hlavnom pojednávaní vykonal dokazovanie v neprítomnosti obžalovanej, pretože sa na hlavné pojednávanie nedostavila bez náležitého ospravedlnenia. Súd mal za to, že boli splnené všetky podmienky na takýto postup podľa ust. § 252 ods. 2 Trestného poriadku. Obžalovaná brala termín pojednávania na vedomie dňa 27.10.2025 a zároveň bola výslovne upozornená, že ak sa na hlavné pojednávanie nedostaví bez náležitého ospravedlnenia, súd bude konať v jeho neprítomnosti. Obžalovaná sa ospravedlnila z dôvodu práceneschopnosti, avšak z predloženej lekárskej správy nevyplývalo to, že by svojou účasťou na pojednávaní došlo k ohrozeniu jej zdravia a života. Zo správy vyplýva, že je neschopná práce od 23.2.2026 do 27.02.2026. Obžalovaná A. B. vo svojej výpovedi v prípravnom konaní okrem iného uviedla, že je si vedomá, že výživne v plnej výške riadne neplatila. Je ochotná dlžné výživne uhradiť.
Svedok E. B. na hlavnom pojednávaní uviedol, že obžalovaná dlžné výživné v celej výške uhradila. O maloleté dieťa bolo riadne postarané, netrpelo núdzou. Súd na základe vykonaného dokazovania mal za preukázané, že obžalovaná si v plnom rozsahu dodatočne vyrovnala dlžné výživne na svoje maloleté dieťa k rukám otca E. B.. Na základe uvedeného súd obžalovanú podľa § 285 písm. f/ Tr. por. s poukazom na § 86 ods. 1 písm. a/ Tr. zák. oslobodil spod obžaloby Okresnej prokuratúry v Galante pre prečin zanedbania povinnej výživy podľa § 207 ods. 1 Tr. zák. s poukazom na účinnú ľútosť, čím zanikla trestnosť činu. Poučenie: Proti tomuto rozsudku je možné podať odvolanie, a to do 15 dní od oznámenia cestou podpísaného súdu na Krajský súd v Trnave. Oznámením rozsudku sa rozumie jeho vyhlásenie v prítomnosti toho, komu rozsudok treba doručiť. Ak sa rozsudok vyhlási v neprítomnosti takejto osoby, oznámením rozsudku je až jeho doručenie.

